Obama dhe Romney intensifikojnë fushatën presidenciale
Gjatë fushatës që zhvilluan të shtunën në Ajova dhe Ohajo ata kritikuan planet ekonomike të njëri-tjetrit.
Me përfundimin e Kuvendit Kombëtar të Republikanëve dhe fillimin e Kuvendit Kombëtar të Partisë Demokratike javën e ardhshme, dhe duke marrë parasysh se sondazhet tregojnë se dy kandidatët praktikisht kanë mbështetje të barabartë, Presidenti Obama dhe ish-guvernatori Romney janë duke punuar shumë për të fituar më shumë vota. Dy muaj para zgjedhjeve, zoti Romney dhe gruaja e tij, Ann Romney, dje bënë fushatë në Cincinnati të Ohajos. Zonja Romney tha se burri i saj mund të zgjidh problemet ekonomike të Amerikës. Ekonomia është çështja kryesore në zgjedhjet e këtij viti, dhe shumica e votuesve të anketuar thonë se presidenti nuk e ka trajtuar mirë çështjen e ekonomisë. Zoti Romney i tha turmës në Cincinnati se ai do të bëjë një punë më të mirë se zoti Obama për rimëkëmbjen e ekonomisë. Asnjë republikan nuk është zgjedhur president pa fituar Ohajon, dhe asnjë demokrat nuk e ka bërë këtë që nga fitorja e presidentit John F. Kennedy në vitin 1960. E shtuna ishte dita e parë që Presidentit Obama e shfrytëzoi plotësisht për të bërë fushatë që nga përfundimi i Kuvendit të Partisë Republikane. Ai i tha demokratëve pranë qytetit Des Moines të Ajovës se atij nuk i kishte bërë përshtypje mesazhi kryesor i Kuvendit të Republikanëve. Presidenti tha se politikat ekonomike të republikanëve do të ndihmojnë vetëm të pasurit, dhe nuk do të shpejtojnë rimëkëmbjen ekonomike të vendit. Kjo ishte vizita e dytë e presidentit Obama në shtetin e Ajovës në më pak se një javë. Në itinerarin e tij është vizita e tij e dytë në një javë në shtetin perëndimor të Kolorados, si dhe një tjetër ndalesë në Ohajo. Të hënën Presidenti do të shkojë në Luiziana për të vlerësuar reagimin e qeverisë ndaj uraganit Isaac, dhe të martën ai do të bëjë fushatë në shtetin e lëkundur të Virxhinias. Kuvendi Kombëtar i Partisë Demokratike fillon të martën në Charlotte të Karolinës Veriore, ku presidenti do mbaj fjalim të enjten.